Author: tisovsky
Last saved by: bauml
Company: MDPT

Doložka prednosti
 medzinárodnej zmluvy pred zákonmi
(článok 7 ods. 5 ústavy)

1.	Gestor zmluvy: Ministerstvo dopravy, výstavby a regionálneho rozvoja 
Slovenskej republiky

2.	Názov zmluvy: Dodatkový protokol k Dohovoru o prepravnej zmluve v medzinárodnej cestnej nákladnej doprave (CMR) týkajúci sa elektronického nákladného listu (ďalej len „dodatkový protokol CMR“) podpísaný 27. mája 2008 v Ženeve.
Dodatkový protokol CMR dňa 27. mája 2008 podpísali tieto štáty: 
Belgické kráľovstvo, Fínska republika, Lotyšská republika, Litovská republika, Holandské kráľovstvo, Nórske kráľovstvo, Švédske kráľovstvo a Švajčiarska konfederácia. Dodatkový protokol CMR ratifikovalo Holandsko (7. januára 2009), Švajčiarsko (26. januára 2009),  Lotyšsko (3. februára 2010 ) a Litva (7. marca 2011). K dodatkovému protokolu pristúpilo Bulharsko (15. septembra 2010), Česká republika (14. apríla 2011) a Španielsko (11. mája 2011). V zmysle článku 8 (Nadobudnutie platnosti) ods. 1 dodatkový protokol CMR nadobudol platnosť 5. júna 2011. 

3.	Účel a predmet zmluvy a jeho úprava v právnom poriadku Slovenskej republiky:
Dohovor o prepravnej zmluve v medzinárodnej cestnej nákladnej doprave (CMR) (ďalej len „dohovor“) jednotne upravuje sprievodnú dokumentáciu tovaru, zásady zodpovednosti dopravcu a postup pri uplatňovaní návrhov na náhradu škody. Dodatkový protokol CMR doplňuje dohovor s cieľom umožniť nepovinné vystavovanie nákladných listov prostredníctvom elektronickej komunikácie. Dohovor sa dotýka ustanovení Obchodného zákonníka a Občianskeho zákonníka, 
ktoré upravujú uzatvorenie prepravnej zmluvy a zodpovednosť z jej plnenia. 
Okrem toho sa dodatkový protokol dotýka aj zákona č. 215/2002 Z. z. o elektronickom podpise a o zmene a doplnení niektorých zákonov v znení neskorších predpisov.

4.	Priama úprava práv alebo povinností fyzických osôb alebo právnických osôb: 
Dodatkový protokol CMR v článku 3, 5 a 6 upravuje práva a povinnosti fyzických osôb alebo právnických osôb.
Dohovor obsahuje právnu úpravu vzťahu medzi zmluvnými stranami, t. j. medzi odosielateľom a dopravcom, pričom niektoré ustanovenia sa týkajú aj príjemcu. Dohovor v článku 2, 7, 11 – 18, 20 – 23, 25 – 32, 34 – 41 upravuje práva a povinnosti právnických osôb.

5.	Úprava predmetu medzinárodnej zmluvy v práve Európskej únie: 
Právne záväzné akty Európskej únie neupravujú osobitne obsah a používanie nákladného listu. Všetky členské štáty pristúpili k dohovoru. Dohovor je v súlade 
s právom Európskej únie. Zhoda: úplná. 
Problematika elektronického podpisu je upravená v smernici Európskeho parlamentu 
a Rady 1999/93/ES z 13. decembra 1999 o rámci spoločenstva pre elektronické podpisy (Ú. v. ES L 13, 19.1.2000; Mimoriadne vydanie Ú. v. EÚ, kap. 13/zv. 24).

6.	Kategória zmluvy podľa článku 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):  
Dodatkový protokol CMR má charakter prezidentskej zmluvy, je podľa článku 7 
ods. 4 Ústavy SR medzinárodnou zmluvou všeobecnej povahy a zároveň 
je medzinárodnou zmluvou, ktorá zakladá priamo práva alebo povinnosti 
fyzických osôb alebo právnických osôb, na platnosť ktorej sa vyžaduje 
pred ratifikáciou súhlas Národnej rady Slovenskej republiky.

7.	Kategória zmluvy podľa článku 7 ods. 5  Ústavy Slovenskej republiky 
(má prednosť pred zákonmi): 
Dodatkový protokol CMR je podľa článku 7 ods. 5 Ústavy SR medzinárodnou zmluvou, ktorá priamo zakladá práva alebo povinnosti fyzických osôb 
alebo právnických osôb, a na vykonanie ktorej nie je potrebný zákon, a ktorá má 
po ratifikácii a vyhlásení spôsobom ustanoveným zákonom prednosť pred zákonmi Slovenskej republiky.
	
8.	Dopady prijatia medzinárodnej zmluvy, ktorá má prednosť pred zákonmi, 
na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia 
alebo zmeny z dôvodu duplicity): 
Na vykonávanie dodatkového protokolu CMR nie je potrebné meniť, zrušiť ani prijať žiadne vnútroštátne právne predpisy alebo ich jednotlivé ustanovenia, ktorých sa medzinárodná zmluva týka. Dohovor sa dotýka ustanovení Obchodného zákonníka 
a Občianskeho zákonníka, ktoré upravujú uzatvorenie prepravnej zmluvy a zodpovednosť z jej plnenia. Okrem toho sa dodatkový protokol dotýka aj zákona 
č. 215/2002 Z. z. o elektronickom podpise a o zmene a doplnení niektorých zákonov v znení neskorších predpisov.

/2